Motorový rušeň 754

Motorový rušeň radu 754 (do roku 1988 označovaný ako T 478.4) je typ dieselového rušňa s elektrickým prenosom výkonu určený najmä pre osobnú dopravu, ktorý vznikol ako evolúcia o čosi staršieho typu 753 (T 478.3) zástavbou alternátora pre elektrické vykurovanie súprav. Šlo o vôbec prvý sériovo vyrábaný typ motorového rušňa, ktorý dokázal dodávať osobným vozňom elektrický prúd v Československu. Lokomotív malo byť pôvodne vyrobených oveľa viac, ale v dôsledku úmyselne založeného požiaru závodu ČKD Naftové motory v Prahe-Smíchove v lete 1980 bola výroba zastavená po vyrobení 86 kusov.  Po obnovení výroby už ČSD stratili záujem o výrobu ďalších lokomotív a objednávka ďalších sérií bola stornovaná.

 Vznik a vývoj 
náhľad|245x245bod|ZSSK 754.005 prichádza do Bratislavy s REx-om 1720 z Prievidze.
V roku 1967 vypracoval vtedajší Výskumný ústav dopravný správu k štátnej úlohe "Navrhnúť kompletné riešenie vozby nákladnej a osobnej dopravy na neelektrifikovaných tratiach", z ktorej vyplývala okrem iného aj potreba vývoja nového motorového rušňa s výkonom približne 2500 k. Takýto rušeň mal podľa vyššie uvedenej správy VÚD prevziať vozbu ťažkých rýchlikov a expresov s tým, že z celkového výkonu spaľovacieho motora približne 1 840 kW bude 300 až 400 kW rezervovaných pre generovanie elektrického prúdu určeného pre vykurovanie vlakových súprav. V rovnakom roku bol kolégiom Ministerstva dopravy schválený Záväzný plán rozvoja motorovej trakcie u ČSD do roku 1980, ktorý bol dopracovaný až do podoby Koncepčnej štúdie ku konečnému stavu motorizácie. Tieto materiály pritom zahŕňali aj prebiehajúcu elektrifikáciu hlavných tratí. Koncepčná štúdia pritom predpokladala aj nasadenie lokomotív s výkonom až 3 600 k, ktoré mali ťahať jednak najťažšie rýchliky a nákladné expresy, jednak sa s nimi počítalo pre prípad výluk trolejového vedenia na vedenie významných vlakov na už elektrifikovaných tratiach. Od roku 1967 tak v ČKD pracovali na vývoji nového rýchlikového motorového rušňa s výkonom 2 500 k, z ktorého sa neskôr stal typ T 499.0 (v roku 1988 preznačený na 759). Ten sa podľa objednávky z januára 1971 mal stať vôbec prvým typom s elektrickým vykurovaním vlakových súprav, ktoré požadovala Medzinárodná železničná únia. S meškaním vývoja typu T 499.0 však požiadavky na vývoj oveľa výkonnejšej lokomotívy slabli, až napokon vyhasli úplne.

Z dobových prameňov ale vyplýva, že Federálne ministerstvo dopravy počítalo ešte s jednou alternatívou - evolúciu "okuliarníkov", rady T 478.3 zástavbou vykurovacieho alternátora. V prospech tejto alternatívy hovorilo viacero faktorov, asi najdôležitejší bol politický. Najvýkonnejšie lokomotívy totiž mal podľa dohôd dosiahnutých na pôde Rady vzájomnej hospodárskej pomoci vyrábať výlučne ZSSR. Okrem toho, ČSD mali v pamäti aj mnohé detské chyby rušňov T 478.3, ktoré pritom využívali v maximálnej možnej miere osvedčené komponenty svojich predchodcov. Aj napriek tomu v dopracovanej Koncepcii Federálneho ministerstva dopravy týkajúcej sa trakčných vozidiel ČSD z roku 1973 sa ako hnacie vozidla nezávislej trakcie s elektrickým vykurovaním súprav objavujú iba rušne T 446.1 (ako evolúcia T 466.0, od roku 1988 rada 735) vyrábaná v TSM Martin a T 499.0 vyrábaný v ČKD. S budúcimi rušňami dnes označovaných ako 754 sa tak ešte oficiálne nerátalo. Na prelome rokov 1974 a 1975 však boli napriek rôznym problémom dokončené dva prototypy rady T 499.0. Tieto stroje však sklamali ešte pred svojim dokončením - pôvodne požadovanú maximálnu prípustnú hmotnosť prekročili o 3,5 tony, čím sa vôbec nemohli dostať na niektoré trate, na ktoré mali byť pôvodne nasadené. To viedlo predstaviteľov Federálneho ministerstva dopravy k tomu, aby začali uvažovať o modifikácii rušňov T 478.3 s použitím vykurovacieho alternátora.

Prvá konzultácia medzi predstaviteľmi FMD a ČKD prebehla 24. mája 1974 a už 11. júna ministerstvo požiadalo ČKD o začiatok vývoja nového typu rušňa, dnešnej rady 754. Ani to však ešte neznamenalo červenú pre rušne T 499.0, pretože FMD o rok nato objednalo ich desaťkusovú overovaciu sériu. ČKD ju však mohlo vyrobiť až v roku 1979, čo bolo pre ČSD neskoro, rušne T 499.0 boli odmietnuté, a naopak, bolo jasné, že sériovej výroby sa dočkajú práve rušne T 478.4.

Hoci bolo potrebné prepracovať prakticky celú elektrickú časť pôvodných rušňov T 478.3, vývoj nového rušňa bol veľmi rýchly a už v decembri 1975 boli vyrobené prvé dva prototypy, ktoré boli v máji 1976 podrobené testom.

 Prevádzka na Slovensku 
Rušne sú kvôli vykurovaciemu alternátoru od počiatku nasadzované na výkonoch v osobnej doprave. Kým spočiatku boli nasadzované prioritne na vlaky vyšších kategórií (rýchliky a expresy), postupom času sa použitie rozšírilo aj na regionálne osobné vlaky.

 Osobná doprava pred rozdelením Československa 
Z výroby bolo dodaných 28 rušňov na územie Slovenska (21 do depa v Bratislave, 7 do depa vo Zvolene). Spočiatku boli nasadené na vozbu osobných vlakov, rýchlikov a expresov, najmä na tratiach Bratislava - Púchov (- Žilina), Bratislava - Marchegg, Bratislava - Rajka a Zvolen - Martin (- Vrútky). Elektrifikáciou trate Bratislava - Púchov v roku 1988 došlo k presunutiu väčšiny bratislavských rušňov do Košíc (krátkodobo v rokoch 1988 až 1991) a Prešova (od roku 1991). Tu začali byť nasadzované najmä na rýchlikoch z Maďarska do Poľska idúce cez Košice a Prešov, ale taktiež na osobných vlakoch do Humenného, Medzilaboriec či Plavča. V septembri 1991 boli z depa Bratislava presunuté posledné 2 rušne (754.003 a 754.032) do Zvolena. Ešte predtým, od júna do augusta 1991 boli nakrátko nasadené na rýchlikoch až do rakúskej Viedne.

Príchodom rušňa 754.010 z depa Plzeň v roku 1987 počet rušňov na území Slovenska nakrátko stúpol na 29, no hneď v roku 1988 boli 3 rušne presunuté na územie dnešného Česka (754.012 do depa Brno dolní, 754.013 do depa Liberec a 754.086 do depa Chomutov).

 Osobná doprava po roku 1993 
K 1. januáru 1993 pripadlo ŽSR 26 rušňov radu 754, konkrétne sa jednalo o rušne s poradovým číslom 003, 004, 005, 010, 011, 014, 017, 032, 033, 034, 035, 036, 052, 053, 054, 055, 056, 069, 070, 071, 072, 073, 082, 083, 084 a 085. Spočiatku, v roku 1993 boli nasadené v depách Zvolen a Prešov. Zvolenské rušne boli nasadzované na tratiach do Košíc, Vrútok (aj cez Kremnicu, aj cez Banskú Bystricu) či do Margecian. Prešovské rušne boli nasadzované na tratiach do Plavča, Humenného, Bánoviec nad Ondavou a Medzilaboriec.

Elektrifikáciou trate medzi Prešovom a Plavčom v rokoch 1996 až 1997 došlo k presunu časti strojov do depa v Humennom, kde sa postupne presunuli všetky rušne z Prešova, najmä po zrušení depa v Prešove a rozdelení Železničnej spoločnosti v novom tisícročí. Humenské rušne okrem stávajúcich tratí začali taktiež obsluhovať osobné vlaky do Stakčína.

Medzi rokmi 1996 a 2000 sa na území Slovenska vyskytovali aj rušne z depa Veselí nad Moravou, ktoré boli nasadzované na rýchlikoch medzi Brnom a Trenčianskou Teplou. V cestovnom poriadku 2011/2012 bola táto vozba nakrátko obnovená už pod taktovkou depa Brno-Maloměřice, keď cez víkendy zachádzal jeden pár zrýchlených vlakov z Brna až do Trenčína. 

Po roku 2000 sa rušne radu 754 opäť vrátili aj na západné Slovensko. V roku 2001 boli opätovne nasadené na osobné vlaky (neskôr vlaky EuroRegio, resp. REX) z Bratislavy do Viedne cez Marchegg. Krátko na to prišlo niekoľko rušňov do depa v Nových Zámkoch, kde dopĺňali staršie a už rekonštruované rušne radu 750 na trati Nové Zámky - Nitra - Prievidza/Leopoldov a Bratislava - Komárno. V roku 2007, kedy vozba vlakov cez Marchegg bola prevedená pod úplnú správu ÖBB, bola väčšina rušňov opäť prevedená na stredné a východné Slovensko.

Do roku 2010 bola vozba rušňov radu 754 dlhodobo stabilná. Príchodom motorových jednotiek radu 861 na východné Slovensko sa väčšina humenských rušňov presunula do Zvolena a Košíc, avšak niektoré rušne presunuli do Prievidze, kde zabezpečovali vozbu osobných vlakov do Leopoldova, Nových Zámkov či Hornej Štubne, resp. Vrútok. Tu nahradili rušne radu 750, ktoré sa v tej dobe podrobovali modernizácii na radu 757.

Ešte v roku 2015 boli prevádzkyschopné všetky rušne radu 754 okrem rušňa 754.017, ktorý bol zničený pri nehode v Jesenskom v júni 2002. Situácia sa začala meniť dodávkou motorových jednotiek 861 a 861.1 do okolia Zvolena v roku 2019, kedy rušne po vážnych poruchách či požiaroch prestali byť opravované. V tej istej dobe došlo k výhradnému nasadeniu rušňov na rýchliky a vlaky REX; na osobných vlakoch boli postupne počas roku 2020 nahrádzané a po dodávke jednotiek ostali nasadené jedine na trati Prešov - Humenné, Prievidza - Horná Štubňa a na niekoľkých pároch medzi Zvolenom a Banskou Bystricou. Uvoľnením nepotrebných súprav spolu s podporou miestneho turizmu počas obmedzeného cestovania počas pandémie COVID-19 ZSSK vypravila tzv. letné vlaky, vďaka ktorým sa rušne radu 754 vyskytli na tratiach, na ktorých sa objavili po dlhých rokoch (do Starej Ľubovne zachádzali prešovské rušne ešte v 90. rokoch), prípadne na tratiach, kde nikdy nejazdili (do Slavošoviec, Muráňa či Dobšinej).

Kým po roku 2020 boli rušne radu 754 z vozby regionálnych osobných vlakov v okolí Zvolena vytlačené, s príchodom cestovného poriadku 2020/2021 našli pôsobisko opäť v Bratislave, na trati Bratislava - Komárno.  Tu zabezpečovali od roku 2020 do roku 2023 časť vozby osobných vlakov a vlakov REX.

Vzhľadom na vysokú poruchovosť motorových jednotiek 861 depa Nové Zámky bolo v roku 2022 rozhodnuté o presune niektorých rušňov do Nových Zámkov. Pôvodne bolo ich nasadenie náhodné a na trať boli vypravované ako záložné, avšak situácia sa začiatkom roku 2024 stala natoľko kritickou, že v apríli 2024 bolo rozhodnuté o ich nasadení na osobných vlakoch (Nové Zámky -) Nitra - Topoľčany. Na osobných vlakoch do Topoľčian boli tieto rušne nasadzované do decembra 2025.

S úbytkom turnusovaných rušňov sa v roku 2021 začali prvé rušne odstavovať pre nepotrebnosť (tieto rušne neboli pristavené na ďalšie opravy). Do roku 2025 sa takto odstavila zhruba desiatka rušňov, niektoré (napr. rušeň 754.034) však neskôr nakoniec podstúpili opravu a boli znovu sprevádzkované.

V súčasnosti (začiatok roka 2026) sú rušne radu 754 nasadzované na trati Zvolen - Banská Bystrica - Vrútky - Žilina, a to ako na rýchlikoch Fatran, tak na vybraných osobných vlakoch medzi Zvolenom a Banskou Bystricou. Taktiež je možné tieto rušne stretnúť ako náhradu za novšie, modernizované rušne radu 757 medzi Prievidzou a Bratislavou, a taktiež medzi Zvolenom a Košicami na rýchlikoch Bojnice, resp. Gemeran. V prevádzke ostáva zhruba polovica rušňov, niektoré z nich sú po oprave v inovovanom korporátnom nátere ZSSK (rušne 754.005, 754.014, 754.032, 754.034, 754.036, 754.073, 754.083 a 754.085). 

 Referencie 

754
754